*Varslingsklokken.*

*Berte Kanutte Aarflot – bondekone og vekkerrøst*.

Andreas Aarflot

NOASP/ Cappelen Damm Akademisk

2018

Nr. 34 i skriftserien Kyrkjefag Profil; Høgskulen i Volda.

Berte Kanutte Aarflot (1795-1859) levde heile sitt liv i Ørsta og Volda. Men det ho skreiv, nådde langt utover Sunnmørsbygdenes grenser. No har tippoldebarnet, Andreas Aarflot, teolog, kyrkjehistorikar og tidlegare biskop i Oslo, skrive bok, først og fremst om skriftene hennar. Men det er også vigd plass til familiehistorie og verdfulle innsyn i hovudpersonens samtid.

 Berte Kanutte Aarflot skreiv oppbyggelege diktarlege tekstar med meloditilvising, bøner, høvesdikt og brev. Innhaldet er både trøysterikt og formanande. Ho har lese mykje, og ho meistra diktekunsten; versa er stødige og rima gode. Men ho skriv i den danske salmetradisjonen og finn føredøme hjå mellom andre Thomas Kingo og Hans Adolph Brorson. Biletbruken er for det meste ikkje original, men henta frå tradisjonen ho står i. («Naadens søde himmelkake» synest å vera eit unntak.) Ein grip seg i å tenkja på korleis ho kunne ha dikta dersom landsmålet hadde vore tilgjengeleg for henne. Ivar Aasen var for sambygding å rekna, men hans språkarbeid kom litt seint for Berte Kanuttes del. I boka får vi heller ikkje vita korleis ho og Aarflot-familien elles stilte seg til Aasens språkarbeid.

 Den einaste salmen av B. K. Aarflot som finst i salmeboka, er på nynorsk ved Bernt Støylen: «I Jesu namn eg no til siste ferd meg reier» (*Norsk salmebok* 2013, 862). På Sunnmøre er salmen «O lam jeg ser dig fuld af saar» framleis mykje sungen, og denne har vore med i *Sangboken. Syng for Herren* (Lunde forlag), men ser ut til å vera borte frå 2005-utgåva. Andreas Aarflot meiner det burde vore funne meir plass for tippoldemors dikting i salmeboka, gitt hennar store popularitet i samtida. Men ein diktar han jamfører si formor med, Dorothe Engelbretsdatter, som var ein av si tids mest kjøpte og lesne forfattarar i tvillingmonarkiet, er ikkje lenger med i *Norsk salmebok* i det heile*.*

 Boka tar for seg Berte Kanuttes liv i eit eige kapittel. Her blir det lagt stor vekt på far hennar, Sivert, ein framtidsretta opplysningsmann som fekk lensmannsembete- og gard, og skipa eige trykkeri. Han vert ståande som eit kjerneeksempel på den driftige og intelligente bonden. Mora Gunhild hadde sterkare åndelege påverknad på dottera. Begge foreldra henta impulsar frå haugianismen som spreidde seg i Sunnmørsbygdene.

 Berte Kanutte voks såleis opp i eit miljø som både dyrka dei rasjonelle framtidstankane og den pietistiske gudstrua. Både kyrkja og prestane, og det leke kristenfellesskapet, får merksemd i Berte Kanuttes liv og litteratur.

 Gjennom tekstane og dei få vitnemåla om Berte Kanutte, får vi inntrykk av at ho er ei hjartevarm og god kvinne med stor omsut for både familie og sambygdingar, og især for sine kristne sysken fjernt og nært. Men bortsett frå det som er uttrykt gjennom eit fromt liv, blir vi ikkje kjende med Berte Kanutte som person. Ho vart mor til sju born; dette er sparsamt omtala. Ei scene der ho er med og tresker på låven, vert brukt som prov på at ho deltok i arbeidet på garden. Noko anna ville vel vera utenkjeleg på ein relativt liten vestlandsgard. Framstillinga av Berte Kanuttes liv er nøktern og lite anekdotisk. Her kunne forfattaren kome lesaren meir i møte ved å skildra livet hennar noko meir forteljande og detaljert.

 Klisjeane «alminnelig bondekone» (s.35) eller «enkel bondekvinne» (baksidetekst) høver særs dårleg på Berte Kanutte. Ho har vore ualminneleg på fleire vis, både svært gåverik og svært trottig. Å gi ut sjølvbiografi, vitnar vel også om sjølvmedvit. Og trass i at ho utmerka seg på mange måtar, verkar det som ho har vore godt likt! Slikt er ikkje alminneleg; det er ikkje ein gong enkelt.

 Det mest interessante ved boka er presentasjonen av tekstane hennar. Andreas Aarflot har gjort eit imponerande stort og grundig arbeid med å lesa kjelder og systematisera forfattarskapen til Berte Kanutte. Han gir rikeleg med døme frå ei rekkje tekstar, men det ville likevel vore eit stort pluss om boka kunne romma ein liten antologi med salmar og andre tekstar slik at vi kunne få enkel tilgang til meir enn brotstykke.

 Andreas Aarflot gjer greie for Berte Kanuttes motiv for å skriva og for inspirasjonskjeldene hennar. Han går også gjennom litterære verkemiddel og teologiske hovudtema. Framstillinga har ein tendens til å tolka tekstane biografisk. Kanskje treffer ikkje dei litterære analysane like godt alltid, og ein kan spørja kva for eit «teologisk hovedtema» «Natur og folkeliv» utgjer, men dette blir vel helst pirk.

 Eit vedlegg omhandlar melodiane til Berte Kanutte Aarflots salmar. Jamvel om tekstane hennar har vore meir lesne enn sungne (Jostein Fet i *Norsk biografisk leksikon*), er dette eit fint tilskot. Melodiane vert ofte forsømde i omtale av salmar.

 Kapitlet om «storfamilien Aarflots kristelige engasjement» er vanskelegare å forstå seg på, endå det inneheld verdfulle glimt inn i private rom i Aarflot-heimen. Andreas Aarflot er byrg av slekta si. Med god grunn. Men etterslektas omtale endar ved Johannes Barstad som døydde i 1931. Etter det eg forstår, femner Berte Kanutte og mannen Amunds etterslekt ein heil liten hærskare av gåverike og gudelege menneske. Å gi opp slektshistoria før krigen for kanskje å unngå å måtta omtala den mest ruvande av dei alle i nyare tid, forfattaren sjølv, blir litt pussig.

 Boka heiter *Varslingsklokken. Berte Kanutte Aarflot – bondekone og vekkerrøst*  og er eit verdfullt og grundig studium av ei viktig kvinneleg forfattarrøyst. Hovudpersonen blir omtala som ei «storklokke med klare klemt og varme toner» (s.141). Etter å ha lese om Berte Kanutte tenkjer eg at ho har vore for stillfarande for ei slik overskrift, jamvel om ho gjerne ville vekkja menneske med sin inntrengjande bodskap om Frelsaren. Og bondekona kvarv i skuggane i Aarflots bok.